กสิกรฯหวังรัฐเร่งอัดเงินลงทุน
กสิกรไทย คาดครึ่งแรกปีนี้ รัฐเร่งเบิกงบลงทุนดันยอดโต 6.5% ก่อนย่างเข้าฤดูฝน
13 เม.ย. 2558

กสิกรไทย คาดครึ่งแรกปีนี้ รัฐเร่งเบิกงบลงทุนดันยอดโต 6.5% ก่อนย่างเข้าฤดูฝน
ศูนย์วิจัยกสิกรไทย ประเมินว่า กิจกรรมการก่อสร้างของภาครัฐในครึ่งแรกของปี 2558 (ม.ค.-มิ.ย. 2558) มีแนวโน้มเติบโต 4.0-6.5% จากช่วงเดียวกันปีก่อน หรือมีมูลค่าการลงทุนในการก่อสร้าง 210,100-215,200 ล้านบาท เมื่อเปรียบเทียบการลงทุนในการก่อสร้างของภาครัฐในช่วงเดียวกันของปี 2557 ที่หดตัว 4.8% จากช่วงเดียวกันปีก่อน หรือมีมูลค่า 202,075 ล้านบาท เนื่องจากกิจกรรมการก่อสร้างของภาครัฐในช่วงต้นปี 2557 ต้องเผชิญกับปัญหาทางการเมือง ส่งผลให้การเบิกจ่ายงบลงทุนในโครงการต่างๆ เกิดความล่าช้า
ทั้งนี้ คาดว่าภาครัฐจะเร่งเบิกจ่ายงบลงทุนในไตรมาส 2 เพื่อผลักดันงานก่อสร้างก่อนเข้าสู่ช่วงฤดูฝนในไตรมาส 3 ซึ่งเป็นอุปสรรคต่องานก่อสร้าง เนื่องจากการเบิกจ่ายงบลงทุนในไตรมาสแรกปีนี้ยังต่ำกว่าเป้าหมาย คือมียอดเบิกจ่าย 26% หรือมียอดเบิกจ่าย 112,209 ล้านบาท แต่หากพิจารณาเฉพาะยอดเบิกจ่ายงบลงทุนในช่วงเดือน ม.ค.-มี.ค. 2558 จะเริ่มเห็นสัญญาณการลงทุนที่ปรับตัวสูงขึ้น โดยมีอัตราการเติบโต 109.5% หรือมีมูลค่า 70,936.3.2 ล้านบาท ในจำนวนนี้แบ่งเป็นเม็ดเงินลงทุนของกระทรวงคมนาคมและกระทรวงเกษตรและสหกรณ์ จำนวน 42,273 ล้านบาท ทั้งนี้งบลงทุนของทั้งสองกระทรวงถูกใช้เพื่อดำเนินการก่อสร้างและซ่อมแซมโครงสร้างพื้นฐานของประเทศ เช่น ถนน และเขื่อนกักเก็บน้ำ 
สำหรับไตรมาส 2 ของปีนี้ ศูนย์วิจัยกสิกรไทยมองว่ากิจกรรมการก่อสร้างของภาครัฐในไตรมาส 2 น่าจะมีแรงขับเคลื่อนเพิ่มขึ้น จากการเริ่มต้นลงทุนในบางส่วนของโครงการใหม่ๆ ที่เป็นโครงสร้างพื้นฐานทางด้านคมนาคม ภายใต้แผนปฏิบัติการด้านคมนาคมขนส่งระยะเร่งด่วน พ.ศ. 2558 (Action Plan) จำนวน 55,986.6 ล้านบาท ที่ส่วนใหญ่เป็นโครงการใหม่ๆ เช่น โครงการก่อสร้างรถไฟฟ้าสายสีเขียว ช่วงหมอชิต-สะพานใหม่-คูคต วงเงินรวม 58,878.4 ล้านบาท ที่เพิ่งเซ็นสัญญาจ้างผู้รับเหมางานโยธาในวันที่ 3 เม.ย. 2558 และน่าจะมีความคืบหน้าในงานก่อสร้างช่วงไตรมาส 2 ของปี
นอกจากนี้ ยังมีการก่อสร้างโครงการอื่นๆ ก่อนที่จะเข้าสู่ช่วงฤดูฝน เช่น โครงการปรับปรุง/ซ่อมแซมโครงข่ายถนนระยะเร่งด่วน ภายใต้มาตรการกระตุ้นเศรษฐกิจไทยในปี 2558 ครั้งที่ 2 วงเงินรวม 4 หมื่นล้านบาท และโครงการก่อสร้างแนวกั้นเพื่อป้องกันปัญหาน้ำท่วมในเขตพื้นที่กรุงเทพฯ วงเงิน 2.4 หมื่นล้านบาท 
ขณะเดียวกัน หากโครงการใดมีความจำเป็นเร่งด่วนและเกิดประโยชน์สูงสุดต่อเศรษฐกิจ ภาครัฐจะเร่งผลักดันการลงทุนในช่วงครึ่งปีหลัง ทั้งในกรุงเทพฯ ปริมณฑล และในต่างจังหวัด โดยเฉพาะการเร่งลงทุนในโครงการใหม่ๆ ภายใต้แผนปฏิบัติการด้านคมนาคมขนส่งระยะเร่งด่วน พ.ศ. 2558 วงเงิน 55,878.4 ล้านบาท ที่ต้องติดตามความก้าวหน้าต่อไป